เก็บ 12 บจ.เด่น จังหวะดัชนีพักฐานSET ซึมต่อ ระวังแรงขายหุ้นพลังงาน
นักวิเคราะห์มองดัชนีหุ้นไทย วันนี้มีโอกาสซึมตัวต่อจากแรงขายหุ้นในกลุ่มพลังงาน ขณะที่ราคาน้ำมันอ่อนตัวลง การลงทุนยังเน้นกลุ่มที่เป็นเป้าหมายเงินทุนไหลเข้า และรับผลดีจากราคาน้ำมันที่อ่อนตัว
2 ส.ค. 2559

ข่าวหุ้นธุรกิจออนไลน์รายงาน เช้านี้ ณ เวลา 9.16 น. ค่าเงินบาทอยู่ที่ 34.79 บาทต่อเหรียญ ขณะที่ตลาดหุ้นเอเชียปรับตัวลดลงตามทิศทางของตลาดหุ้นนิวยอร์ก โดยได้รับปัจจัยถ่วงหลังราคาน้ำมันร่วงลง อันเนื่องมาจากความวิตกกังวลเกี่ยวกับภาวะน้ำมันล้นตลาด
นักวิเคราะห์มองดัชนีหุ้นไทย วันนี้มีโอกาสซึมตัวต่อจากแรงขายหุ้นในกลุ่มพลังงาน ขณะที่ราคาน้ำมันอ่อนตัวลง การลงทุนยังเน้นกลุ่มที่เป็นเป้าหมายเงินทุนไหลเข้า และรับผลดีจากราคาน้ำมันที่อ่อนตัว หุ้นเด่นเลือก AOT-ADVANC-KTB-SCC-CPALL-BJC-THAI-BA-AAV-JWD-BCH และ LPN
 
 
บล.ธนชาต ระบุในบทวิเคราะห์ (2 ส.ค.) ว่า แม้ฝ่ายวิจัยคาดว่าร่างรัฐธรรมนูญจะ “ผ่าน” การทำประชามติวันที่ 7 ส.ค.นี้หนุน SET ปรับสูงขึ้นต่อระยะสัปดาห์ที่ 1,550 และสิ้นปีที่ 1,620 จุด แต่ดูเหมือนว่านักลงทุนจะเลือก “ลด” ความเสี่ยงไปก่อนหลังจาก 1) SET ปรับสูงขึ้นแรงกว่า 5% ในช่วงเดือน ก.ค.ที่ผ่านมา 2) ราคาน้ำมันดิบ Brent ปรับลดลงต่อเนื่องอีก -3.2% จากการผลิตน้ำมันกลุ่ม OPEC ที่เพิ่มขึ้นเป็นปัจจัยกดดัน PTT และ PTTEP และ 3) ถ้าพิจารณาจาก Trade Code จะเห็นว่ากลุ่มหุ้น “Momentum บวก” ลดลงจาก 86% เหลือ 68% ของ Market Cap ตลาด เป็นสัญญาณ “พักฐาน” ระยะสั้น
แนะนำ“เก็งกำไร” กลุ่มหุ้นที่ได้รับผลดีจากราคาน้ำมันปรับลดลง ขณะที่ “ซื้อ” กลุ่มหุ้นหลักที่เป็นเป้าหมายการไหลเข้าของ Fund Flow ในจังหวะพักฐานของ SET แนวรับ 1,490 จุด
1) เป้าหมาย Fund Flow : AOT ADVANC  KTB SCC CPALL BJC
2) ผลดีจากราคาน้ำมันปรับลดลง : “เก็งกำไร” กลุ่มสายการบินที่ได้รับผลดีจากการปรับลดลงของราคาน้ำมันโดยตรง THAI BA AAV
 
บล.เคจีไอ (ประเทศไทย) ระบุในบทวิเคราะห์ (2 ส.ค.) ว่า SET วันนี้มีโอกาสแกว่งตัวลงต่อ จิตวิทยาตลาดระยะสั้นชะลอเล็กน้อยจากราคาน้ำมันร่วงต่อ และดัชนี PMI ภาคการผลิตของจีนและยุโรปชะลอตัวลง ขณะที่ ISM ภาคการผลิตของสหรัฐฯ ต่ำกว่าคาดเล็กน้อย ทั้งนี้ฟันด์โฟลว์ยังดูดีตามสัญญาณเงินบาทแข็งค่า จึงมองว่าดัชนีลงไม่แรง ปัจจัยภายในคาดนักลงทุนรอผลประชามติวันที่ 7 ส.ค.นี้ เน้นเก็งกำไรหุ้นขนาดย่อมไปก่อน
 
บล.ยูโอบี เคย์เฮียน (ประเทศไทย) ระบุในบทวิเคราะห์ (2 ส.ค.) ว่า SET วันนี้แกว่งตัวออกด้านข้างหลังจากปรับตัวลงแรงวานนี้ ส่วนตลาดหุ้นในภูมิภาคเช้านี้ส่วนใหญ่ปรับตัวลง แต่คาดกระแสการไหลเข้าของเงินลงทุนจากนักลงทุนต่างชาติอย่างต่อเนื่องจะช่วยพยุงตลาดได้ โดยมองแนวต้านที่ 1,535 จุด และแนวรับที่ 1,500 จุด หุ้นแนะนำ BCH
 
บล.ซีไอเอ็มบี (ประเทศไทย) ระบุในบทวิเคราะห์ (2 ส.ค.) ว่า SET วันนี้มีโอกาสซึมตัวลงต่อจากแรงกดหุ้นพลังงาน โดยมองแนวต้านที่ 1,516-1,520 จุด และแนวรับที่ 1,505-1,500 จุด แนะซื้อเก็งกำไร JWD และ LPN